
Program for distriktsmedisinsk fagutvikling og forskning (Programmet)
Statutter 
Formål  
Programmets formål er:
· å bidra til stabilisering og rekruttering av allmennleger og helsepersonell i distriktene, 
· å fremme fagutvikling og forskning om spørsmål som er relevante for medisinsk praksis og helsetjeneste i distriktene.
Strategi 

Programmets strategier er: 

1. å gi økonomisk støtte og veiledning til lokale fagutviklings- og forskningsprosjekter,

2. å sikre hovedfinansiering av mindre og avgrensede lokale prosjekter,  
3. å hjelpe i gang større prosjekter med startfinansiering, 
4. å veilede støtteverdige større prosjekter til andre kilder for finansiering,
5. å stimulere til distriktsmedisinske prosjekter blant studenter.      
Kriterier for vurdering av prosjektsøknader  

Distriktstilhørighet
Programmet er primært beregnet for allmenn- og samfunnsmedisinere som arbeider i distriktskommuner. Helsepersonell som ikke er leger kan søke, fortrinnsvis i samarbeid med en primærlege. Søkers distriktstilhørighet er viktig, men ikke et absolutt kriterium ved prioritering av søknader. 
Relevans for distriktsmedisin

Ved vurderingen skal det legges vekt på prosjektets relevans i forhold til en eller flere overordnede distriktsmedisinske spørsmålsstillinger; herunder:      

· Hvordan kan prosjektet bidra til økt kunnskap om helsetilstand og helsetjenester i distriktene? 
· Hvordan kan prosjektet bidra til økt kunnskap om forhold som fremmer vs. hemmer stabilitet og rekruttering blant leger og helsepersonell i distriktene?   
· Hvordan kan prosjektet bidra til faglig utvikling og samarbeid i den lokale helsetjenesten? 

· Hvordan kan prosjektet bidra til økt kunnskap om forhold som fremmer vs. hemmer samhandling mellom nivåene i helsetjenesten for distriktsbefolkninger?    

Vitenskapelighet 
For å oppnå forskningsstøtte skal prosjektsøknadene være systematiske, i tråd med vitenskapelig orientert tilnærming. Gjennom tildeling og veiledning skal Programmet bidra til 

at prosjekter som har potensial for det, kan utvikles til vitenskapelige studier på doktorgradsnivå.     
Lokal kreativitet og nyskapning
Programmet bør også støtte lokale nyskapende fagutviklingsprosjekter, som fremmer helse, trivsel og fagutvikling i distriktene, uten å legge avgjørende vekt på formelle, vitenskapelige krav.   
Studentrettede tiltak        
En mindre andel av Programmets midler prioriteres til distriktsmedisinske prosjekter blant medisinstudenter.    
Søknadsprosedyre
Det fylles ut et eget skjema som omfatter:   

1) opplysning om søker (personalia, arbeidssted, distriktstilhørighet m.v.) 
2) sammendrag av prosjektskissen (200 ord)
3) avtale om veiledning 
4) prosjektskisse (1-2 A-4 sider) 

For vitenskapelig orienterte prosjekter skal prosjektskissen så vidt mulig inneholde:
· bakgrunn/spørsmålsstilling

· metode/framgangsmåte
· bearbeiding av data/erfaringer

· tidsplan 
· plan for formidling/erfaringsoverføring

· kort begrunnelse for prosjektets relevans for stabilisering/rekruttering av lokalt helsepersonell og/eller distriktsmedisinsk forskning/fagutvikling 

En mindre bundet framstilling kan være hensiktsmessig og akseptabel for å beskrive lokalt nyskapende fagutviklingsprosjekter og studentprosjekter.
5)  budsjett og søknadsbeløp.

Utlysning og frister

Det utlyses prosjektmidler to ganger årlig med søknadsfrist hhv. 1. april og 1. oktober.  
Retningslinjer for tildeling

1. Det kan tildeles midler til innkomne prosjektsøknader som vurderes støtteverdige. 
2. Søknadene prioriteres ut fra faglig kvalitet og i forhold til Programmets formål og kriterier.  
3. Første tildeling til et enkelt prosjekt kan tilsvare lønnsutbetaling for en avgrenset periode, fra 1 til 4 måneder. Maksimalt beløp til lønn og drift ved første tildeling er anslagsvis kr 200.000,-.   
4. Det kan gis tilskudd til samme prosjekt inntil tre ganger.

5. Forutsetning for ny tildeling til samme prosjekt er innlevering av regnskapsrapport og framdriftsrapport etter forrige tildeling. 

6. Samlet bevilgning til ett prosjekt skal vanligvis ikke overstige anslagsvis kr 500.000,- 
7. Dersom det finnes ledige midler, kan det i særskilte tilfelle gis tilskudd for å sikre framdrift av pågående doktorgradsprosjekter med distriktsmedisinsk relevans og som mangler annen finansiering. Doktorgradsprosjekter kan ikke påregne fullfinansiering via Programmet.
Tilbakemelding og rapportering 
Prosjekt- og regnskapsrapport skal leveres årlig så lenge prosjektet pågår og ved avsluting av prosjektet. Programmet (NSDM) skal ha kopi av faglige og vitenskapelige publikasjoner som kommer ut av prosjektet, og skal krediteres i publikasjoner.  

Statutter
Statuttene for Programmet godkjennes av NSDMs styringsgruppe. 
Godkjent 14.12.2006 

NSDM styringsgruppe 

